KOMISIJAS ĪSTENOŠANAS REGULA (ES) 2021/574

(2021. gada 30. marts),

ar ko attiecībā uz darbīgās vielas prosulfurona apstiprināšanas nosacījumiem groza Īstenošanas regulas (ES) 2017/375 un (ES) Nr. 540/2011

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes Regulu (EK) Nr. 1107/2009 (2009. gada 21. oktobris) par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (1), un jo īpaši tās 13. panta 2. punkta c) apakšpunktu,

tā kā:

(1) Komisijas Īstenošanas regula (ES) 2017/375 (2) saskaņā ar Regulu (EK) Nr. 1107/2009 atjaunināja darbīgās vielas prosulfurona kā aizstājamas vielas apstiprinājumu.

(2) Komisijas Īstenošanas regulas (ES) Nr. 540/2011 (3) pielikuma E daļā noteiktajā darbīgās vielas prosulfurona apstiprinājumā ietverts ierobežojums, saskaņā ar kuru prosulfuronu vienā un tajā pašā laukā drīkst lietot ne biežāk kā reizi trijos gados ar maksimālo devu 20 g darbīgās vielas uz hektāru.

(3) Saskaņā ar Regulas (EK) Nr. 1107/2009 7. panta 1. punktu uzņēmums Syngenta Crop Protection AG izraudzītajai ziņotājai dalībvalstij Francijai 2016. gada 12. oktobrī iesniedza pieteikumu, kurā lūdza grozīt prosulfurona apstiprināšanas nosacījumus, lai tiktu atcelts minētais ierobežojums. Izraudzītā ziņotāja dalībvalsts šo pieteikumu atzina par pieņemamu.

(4) Izraudzītā ziņotāja dalībvalsts saskaņā ar Regulas (EK) Nr. 1107/2009 4. panta noteikumiem darbīgās vielas prosulfurona lietojuma grozījumus novērtēja saistībā ar potenciālo ietekmi uz cilvēka un dzīvnieku veselību, kā arī uz vidi un sagatavoja pārskatītu atjaunošanas novērtējuma ziņojumu, ko 2018. gada 5. aprīlī iesniedza Eiropas Pārtikas nekaitīguma iestādei (“Iestāde”) un Komisijai.

(5) Saskaņā ar Regulas (EK) Nr. 1107/2009 12. panta 1. punktu Iestāde pārskatīto atjaunošanas novērtējuma ziņojumu nosūtīja pieteikuma iesniedzējam un dalībvalstīm komentāru sniegšanai, kā arī to publiskoja. Saskaņā ar Regulas (EK) Nr. 1107/2009 12. panta 3. punktu pieteikuma iesniedzējam tika lūgts sniegt papildu informāciju. Francija novērtēja šo papildu informāciju un 2019. gada 28. februārī pārskatītu atjaunošanas novērtējuma ziņojuma Komisijai un Iestādei.

(6) 2020. gada 15. jūnijā Iestāde paziņoja Komisijai savu secinājumu (4) par to, vai sagaidāms, ka grozītais darbīgās vielas prosulfurona lietojums atbildīs Regulas (EK) Nr. 1107/2009 4. pantā noteiktajiem apstiprināšanas kritērijiem.

(7) 2020. gada 23. oktobrī Komisija prosulfurona pārskata ziņojuma papildinājumu un regulas projektu iesniedza Augu, dzīvnieku, pārtikas aprites un dzīvnieku barības pastāvīgajai komitejai.

(8) Pieteikuma iesniedzējs par pārskata ziņojuma papildinājumu tika aicināts iesniegt komentārus.

(9) Attiecībā uz vismaz viena prosulfuronu saturoša augu aizsardzības līdzekļa vienu vai vairākiem reprezentatīviem lietojumiem ir konstatēts, ka, lietojot augu aizsardzības līdzekli reizi gadā, Regulas (EK) Nr. 1107/2009 4. pantā paredzētie apstiprināšanas kritēriji ir izpildīti. Tāpēc ir lietderīgi atcelt ierobežojumu, ar ko noteikts, ka prosulfuronu vienā un tajā pašā laukā drīkst lietot ne biežāk kā reizi trijos gados ar maksimālo devu 20 g darbīgās vielas uz hektāru.

(10) Tāpēc būtu attiecīgi jāgroza Īstenošanas regulas (ES) 2017/375 un (ES) Nr. 540/2011.

(11) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants Grozījumi Īstenošanas regulā (ES) 2017/375 Īstenošanas regulas (ES) 2017/375 I pielikumu groza saskaņā ar šīs regulas I pielikumu.

2. pants Grozījumi Īstenošanas regulā (ES) Nr. 540/2011 Īstenošanas regulas (ES) Nr. 540/2011 pielikumu groza saskaņā ar šīs regulas II pielikumu.

3. pants Stāšanās spēkā Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2021. gada 30. martā Komisijas vārdā – priekšsēdētāja Ursula VON DER LEYEN

(1) OV L 309, 24.11.2009., 1. lpp.

(2) Komisijas Īstenošanas regula (ES) 2017/375 (2017. gada 2. marts), ar ko saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū atjauno darbīgās vielas prosulfurona kā aizstājamas vielas apstiprinājumu un groza Komisijas Īstenošanas regulas (ES) Nr. 540/2011 pielikumu (OV L 58, 4.3.2017., 3. lpp.).

(3) Komisijas Īstenošanas regula (ES) Nr. 540/2011 (2011. gada 25. maijs), ar ko īsteno Eiropas Parlamenta un Padomes Regulu (EK) Nr. 1107/2009 attiecībā uz darbīgo vielu sarakstu (OV L 153, 11.6.2011., 1. lpp.).

(4) EFSA (Eiropas Pārtikas nekaitīguma iestāde), 2020. Conclusion on the peer review of the pesticide risk assessment of the active substance prosulfuron. EFSA Journal 2020;18(7):6181, 20 lpp. https://doi.org/10.2903/j.efsa.2020.6181